
I.

Charakteristika

1. Pre požiare v podkroví je charakteristické
a) šírenie požiaru a skryté horenie medzi jednotlivými vrstvami strechy, v dutinách medzi strešnou konštrukciou a stropom podkrovnej miestnosti,
b) šírenie požiaru na povalu cez strop, inštalačnými šachtami, medzi vstavanou povalovou podlahou a pôvodnou podlahou,

c) silné zadymenie a vysoká teplota v priestoroch, ktoré sa ťažko vetrajú,

d) nízka a rozdielna požiarna odolnosť stavebných konštrukcií,

e) možnosť nebezpečenstva zrútenia konštrukcií,

f) intenzívne horenie (plasty, bytové textílie, nábytok alebo obklady),

g) obmedzený prístup, zúžené schodiská a strmé schodiská, členité a atypické riešenia týchto priestorov (strešné konštrukcie zasahujúce do podkrovných priestorov alebo zabudovaný nábytok).
2.  Pre požiare v povalovom priestore je charakteristické
     a)  rýchle šírenie požiaru po konštrukcii strechy,

b) silné zadymenie a vysoká teplota v priestoroch, ktoré sa ťažko vetrajú, hlavne pri nehorľavej strešnej krytine,

c) padanie nehorľavej krytiny na podlahu povaly a tým jej nadmerné zaťažovanie,

d) sťažený prístup do povalového priestoru, obťažná orientácia a pohyb,

e) skladovanie rôznych materiálov, často  aj nebezpečných materiálov,

f) provizórne rozvody elektrickej inštalácie, ktoré predstavujú potenciálne  nebezpečenstvo vzniku úrazu elektrickým prúdom,

g) umiestnenie rôznych technológií, telekomunikačných zariadení a v niektorých prípadoch aj kotolní a rozvodov ústredného vykurovania, klimatizácie, vzduchotechniky a podobne,
h) nebezpečenstvo pádu a zrútenia konštrukcií,

i) pri požiari starších budov, kde strešnú krytinu tvoria azbestovocementové tvarovky, hrozí v dôsledku prehriatia vystreľovanie kúskov azbestocementu a ohrozovanie hasičov týmito úlomkami. 

II.

Úlohy a postup činnosti
1.  Pri hasení požiaru v podkroví treba
     a)  prieskumom zistiť

         1a.  prítomnosť ohrozených osôb a zvierat,

         1b.  možné úkryty, v ktorých by sa mohli nachádzať hlavne deti,

          1c.  nebezpečné látky a tlakové nádoby,

          1d.  cesty šírenia požiaru s osobitným zameraním na skryté cesty,

          1e.   stav stavebných konštrukcií a konštrukcie strechy vrátane krytiny,

          1f.   možné zásahové cesty,

          1g. možnosť odvetrania týchto priestorov,

b) vykonať záchranu a evakuáciu všetkých ohrozených osôb, zvierat a cenného materiálu,

c) vykonať opatrenia na odvedenie tepla a dymu (prirodzená ventilácia, využitie zariadenia na odvod tepla a dymu, umelá ventilácia),

d) zabezpečiť vypnutie elektrického prúdu v celom podkroví vrátane povalového priestoru vzhľadom na možnosť napájania rozvodov z rôznych miest a odstrániť horľavý materiál,

e) nasadiť prúdy vzhľadom na cesty šírenia požiaru, a to schodiskovým priestorom a zo strechy strešnými oknami a otvormi v streche,
f) pri požiari medzi stropom a krytinou nasadiť prúdy cez vytvorené otvory,

g) pri hasení požiaru používať vhodné hasiace látky alebo prísady na zvýšenie hasiacich účinkov vody, množstvo dodávanej hasiacej látky použiť vzhľadom na efektívnosť hasenia požiaru (vysokotlaková vodná hmla, prúdnice s rozprášeným vodným prúdom, ručné striekačky na dohášanie),

h)  vykonať opatrenia na ochranu majetku pred vodou použitou na hasenie,

i) vykonať opatrenia na zabezpečenie ochrany pred pádom, hlavne pri zásahu na strmých a šmykľavých strechách,

j) vzhľadom na rozsah požiaru posúdiť zaťaženie stropnej konštrukcie.
2.   Pri hasení požiarov v povalovom priestore treba
      a) vykonať prieskum so zameraním na požiarne deliace konštrukcie medzi jednotlivými povalovými priestormi a preveriť ich celistvosť,

b) vytvoriť odvetrávacie otvory na odvod splodín horenia, podľa možnosti na najvyššom mieste a na záveternej strane, aby došlo k zníženiu teploty a k odvádzaniu dymu,

c) tam, kde sú vhodné podmienky vykonávať umelú ventiláciu, prípadne ochladzovať strešnú krytinu z vonkajšej strany,

d) zvážiť odstránenie materiálu z povalového priestoru.

III.

Očakávané zvláštnosti


   Pri hasení požiaru v podkroví a v povalovom priestore treba počítať s týmito komplikáciami:

a) strmé a úzke schodisko s obmedzenou priechodnosťou a nezaručenou stabilitou,

b) rôzna výška priestoru,

c) možnosť odrezania únikových ciest pre obyvateľov podkrovia,

d) porušenie požiarnych deliacich konštrukcií a možné rozšírenie požiaru na susedné povaly,

e) možné prepojenie jednotlivých povalových priestorov horľavými a tepelnovodivými materiálmi,

f) ukotvenie stĺpov vzdušného vedenia rozvodov elektrického prúdu, káblové vedenie v dutinách, nebezpečenstvo úrazu elektrickým prúdom,

g) nízka účinnosť hasenia z vonkajšej strany pri celistvej krytine (plech),

h) horľavé strešné krytiny, používanie plastov v konštrukciách striech,

i) ľahké strešné konštrukcie alebo povaly, po ktorých sa nedá chodiť,
j) technológie na plášťoch striech, napr. kolektory (možnosť horľavých náplní),

k) skladovanie steblovitých rastlín v podkroví,

l) neprístupný podstrešný priestor vetraných striech,

m) odkvapkávajúce plasty zo strešných konštrukcií,

n) poškodené strešné konštrukcie, komíny, atiky, lávky pre chodcov.

